Az állampolgári jogok országgyűlési biztosának
Jelentése
az OBH 4921/2005. számú ügyben

Előadók:  dr. Sipos Beáta
dr. Szántó Eszter
A vizsgálat megindulása
Az állampolgári jogok országgyűlési biztosa és munkatársai 2005. szeptemberében általános vizsgálatot végeztek Jász-Nagykun-Szolnok megyében. Ennek keretében - az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdése alapján - került sor a Jász-Nagykun-Szolnok Megyei Önkormányzat fenntartásában álló „Angolkert” Csecsemőotthon és Idősek Otthona (5231 Fegyvernek, Angolkert u. 1.) előre be nem jelentett vizsgálatára, 2005. szeptember 8-án. A vizsgálat célja a vegyes profilú intézmény tárgyi és személyi feltételeinek, valamint az ellátottak állampolgári jogai érvényesülésének áttekintése volt. A vizsgálat az Idősek Otthonának ellenőrzésére irányult.

Érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.

Az ügy jogszabályi háttere
1993. évi III. törvény a szociális igazgatásról és szociális ellátásokról (Szt.)
1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
9/1999. (XI. 24.) SzCsM rendelet a személyes gondoskodást nyújtó szociális ellátások igénybevételéről
188/1999. (XII. 16.) Kormányrendelet a személyes gondoskodást nyújtó szociális intézmény és falugondnoki szolgálat működésének engedélyezéséről, továbbá a szociális vállalkozás engedélyezéséről
1/2004. (I. 5.) ESzCsM rendelet a betegjogi, az ellátottjogi és a gyermekjogi képviselő működésének feltételeiről

A vizsgálat megállapításai
A megyei fenntartású intézmény 1955 óta működik. Az alapító okirat értelmében az intézmény feladatai közé a következők tartoznak: szociális ellátás elhelyezéssel; csecsemőotthoni ellátás; nevelőotthoni és nevelőintézeti ellátás; ápoló-gondozó otthoni és rehabilitációs intézményi ellátás.
Az Idősek Otthonában az engedélyezett férőhelyek száma 40 fő, jelenleg 37 fő idős személyt gondoznak. Az otthon ellátási területe Jász-Nagykun-Szolnok megye közigazgatási területe. Az intézmény 2008. december 31-ig szóló működési engedéllyel rendelkezik, melyet a Jász-Nagykun-Szolnok Megyei Közigazgatási Hivatal 03-1225-8/2003. számon adott ki. A Közigazgatási Hivatal a határozatban feltételként - 2008. december 31-ig történő teljesítéssel - azt írta elő, hogy az intézményben ki kell alakítani a látogatók fogadására és a mentálhigiénés ellátás biztosítására szolgáló helyiségeket. Jelenleg megbízott intézményvezető (korábban az idős részleg vezetője volt) látja el az otthon vezetését, 2007 áprilisáig szól a megbízása.
Az idős ellátottak átlagéletkora kb. 80 év. Az intézménybe való felvételről az intézményvezető dönt, a bekerülésre jelenleg 29 fő várakozik. Előgondozást végeznek, két szakaszban; először a kérelem beérkezésétől számított 20 napon belül, majd a férőhely elfoglalása előtt keresik fel az igénylőt. A foglalkozásvezető és a mentálhigiénés munkatárs, valamint az intézményvezető folytatja az előgondozást. 
Az intézményvezetőtől kapott tájékoztatás szerint a fenntartó a jövő évben megszüntetni tervezi a csecsemőotthoni részleget, a gyermekek (19 fő) más intézményekbe, valamint nevelőszülőkhöz és örökbefogadó szülőkhöz kerülnek. Az átalakítást követően a kibővített intézményben továbbiakban kizárólag idős személyek ápolását, gondozását biztosító ellátást nyújtanának, 64 fő részére.  
Az intézmény személygépkocsival és tömegközlekedéssel könnyen megközelíthető, a buszmegálló az otthon előtt található. Az udvar tágas, nagyobb részét gyümölcsfákkal ültették be, parkja szépen rendezett. A gyermekeknek igényes játszórészt is kialakítottak.
Az egyszintes épületben az akadálymentes közlekedés feltételei biztosítottak. A főbejárathoz a lépcső mellett rámpa vezet, az épületen belül küszöbök nincsenek, kapaszkodókat szinte mindenhova felszereltek, a vizesblokkokban egy-két helyen hiányoztak ezek. Az épületben egyedi központi fűtés van, biztosított a folyamatos melegvíz szolgáltatás.
Az ellátottak 2-3 ágyas lakószobákban vannak elhelyezve, a vonatkozó jogszabályban előírt 6 m²/fő lakóterület garantált számukra. A szobák felszereltsége és berendezési tárgyai megfelelnek az ott lakók életkori sajátosságainak, egészségi és mozgásállapotának. A lakószobák világosak, rendezettek, képekkel, kézimunkával díszítettek, mindegyikben található egy kézmosó és zárható szekrények. A lakók saját ruházatukat használják, a ruhák megkülönböztetését számozással oldják meg. Az intézmény biztosítja a ruházat, textília tisztítását és javítását. Nővérhívó jelzőcsengőket felszereltek a szobákba, azonban problémaként jelentkezhet ezek elérhetősége, tekintve, hogy az ajtók mellé kerültek, s nem az ágyakhoz, ahol az idősek könnyebben használhatnák.
A gondozottak részére megfelelő számú és állagú, nemenként elkülönített WC és zuhanyzó rendelkezésre áll. Szappan, törölközők és WC papír mindenhol volt. Az intézmény gondoskodik arról, hogy a tisztálkodáshoz szükséges anyagokat, eszközöket minden ellátott megkapja. A közösségi együttlétre (társalgó), étkezésre, egészségügyi ellátásra szolgáló helyiségek biztosítottak. Dohányozni az arra kijelölt helyiségben lehet. Elkülönített betegszoba, orvosi szoba van az intézményben. A gyógyszerellátás megfelelő, a gondozók naponta háromszor, ill. szükség szerint adagolják és osztják ki a szereket. A térítésmentes gyógyszerekről szóló „alapgyógyszerlistát” a gondozottak ismerik, az erről szóló tájékoztató a társalgó faliújságján megtalálható. A gyógyszereket külön, zárható gyógyszerszekrényben tárolják az orvosi szobában. Háziorvos heti három alkalommal rendel, a szakorvosok (például: pszichiáter stb.) pedig kéthetenként. Egyéb szakrendelésekre, kötelező szűrésekre Szolnokra vagy Törökszentmiklósra szoktak járni, a szállítást az intézmény kisbuszával végzik.
Egyéni gondozási terveket készítenek, melyeket évente felülvizsgálnak és értékelnek. Foglalkoztatási, mentálhigiénés munkatervet vezetnek.
A vizsgálat megállapította, hogy az intézményben nem alakítottak ki külön a látogatók fogadására és a mentálhigiénés ellátás biztosítására alkalmas helyiségeket, melyet a közigazgatási hivatal is észlelt és több ízben jelzett. A látogatókat a szobákban, a kertben és a társalgóban szokták fogadni. A kapuzárásig (kb. 19 h-ig) szabadon bejárhatnak a hozzátartozók. Portaszolgálat viszont nem működik, a bejárati kaput csak éjszakára zárják be. Külön portaszolgálati épület megtalálható a főbejáratnál, amelyen látszott, hogy évek óta nincs használatban.
A vizsgálat megállapította, hogy a látogatók fogadására, valamint a mentálhigiénés ellátás biztosítására alkalmas helyiségek hiánya az otthon gondozottainak a lehető legmagasabb szintű testi és lelki egészséghez való alkotmányos jogával összefüggésben visszásságot okoz. Ezen felül a portaszolgálat vagy más ellenőrző rendszer kialakításának elmulasztása veszélyezteti az otthon lakóinak életét és testi épségét, és alkotmányos joggal összefüggő visszásságot okoz a gondozottak legmagasabb szintű testi és lelki egészséghez fűződő alkotmányos jogával összefüggésben.
Az intézmény főzőkonyhát üzemeltet, a diétás étkezés biztosított. Az étkező 40 férőhelyes, napi háromszor van étkezés, ezekből általában kétszer meleg ételt adnak. 
Az ellátásban részesülőkkel közvetlenül foglalkozó dolgozók szakképesítési aránya megfelelő. Az engedélyezett létszám 61 fő, egy üres státusszal rendelkeznek. A csecsemő részlegen 24-en, az időseket ápoló részlegen 16-an dolgoznak. A 16 fő dolgozóból 1 fő részlegvezető, 1 fő szociális és mentálhigiénés munkatárs, 1 fő foglalkoztatás szervező, 11 fő ápoló-gondozó és 2 fő takarítónő. A többi alkalmazott (élelmezésvezető, raktáros, könyvelő, mosodavezető stb.) a Gazdasági részlegen dolgozik, tevékenységük nem különíthető el a gyermek vagy az idős osztályra.
Az intézmény rendelkezik a jogszabályok szerinti szabályzatokkal. A jelenleg érvényes intézményi térítési díj mértéke: 1.334,-Ft/nap/fő, illetve 40.020,-Ft/hó/fő. A személyi térítési díj megállapítása megfelel a jogszabályoknak, így amennyiben az ellátott havi jövedelmének 80 %-a eléri az intézményi térítési díj mértékét, úgy az intézményvezető, egyéb esetekben a fenntartó határozattal állapítja meg a személyi térítési díjat. A személyi térítési díj változásáról minden ellátottat írásban, határozati formában értesítenek. A közigazgatási hivatal 2004 évi ellenőrzése rámutatott arra, hogy az intézményvezető által megállapított személyi térítési díjakról szóló kiértesítés nem tartalmazta a jogorvoslati felhívást, mely szerint, ha az ellátott a személyi térítési díj összegét vitatja, az értesítés kézhezvételétől számított 8 napon belül a fenntartóhoz fordulhat. A hibát azóta orvosolták és a szükséges kiegészítést elvégezték.
Az ellátottak számára biztosítják a költőpénzt. A személyi térítési díjakról szóló nyilvántartást vezetik, ezen felül az ellátottak jövedelmére, havi és napi személyi térítési díjára, költőpénzének, egyéni gyógyszerszükséglet megfizetésére vonatkozó, jól áttekinthető intézményi nyilvántartást is vezetnek.
Az érték- és vagyonmegőrzés megoldott, elsődlegesen az átvett betétkönyvek, és készpénz megfelelő őrzéséről van szó. A behozott tárgyak, készpénz letét átadása és átvétele 2 tanú jelenlétében történik.
Szabadidős programokat rendszeresen szerveznek, foglalkoztatásokat, kulturális, sport és egyéb rendezvényeket tartanak. Ezeken és a kirándulásokon is szívesen részt vesznek az ellátottak. A katolikus és a református egyház helyi képviselői minden hónap első péntekjén biztosítják az intézményen belüli vallás gyakorlását. 
Érdekképviseleti Fórum működik, lakógyűléseket szerveznek, szükség szerint, de évi 2-3 alkalommal mindenképpen. Beszerzett információink szerint a Házirend jelenleg módosítás alatt áll, egy példánya jól látható helyen ki van függesztve a társalgó melletti folyosón. Itt találtuk meg az ellátottjogi képviselő elérhetőségét is, aki a kapott tájékoztatás értelmében még egyszer sem tartott fogadóórát az otthonban.
A vonatkozó jogszabály az ellátottjogi képviselő működése kapcsán arról rendelkezik, hogy az ellátottak jogérvényesítésének elősegítése érdekében az ellátottjogi képviselő
- évente legalább egy alkalommal részt vesz a szociális intézményben rendezett érdekképviseleti fórum ülésén, ahol tájékoztatja az ellátottakat a jogaikról, azok érvényesítésének módjáról, az ellátottjogi képviselő elérhetőségéről és a segítő szervezetekről, továbbá válaszol az ellátottak kérdéseire;
- az ellátottak igényeihez igazodóan fogadóórát tart a 100 fő feletti tartós bentlakásos szociális intézményben.
A 100 fő alatti intézményekben tehát a jogszabály nem teszi kötelezővé a fogadó óra tartását, azonban a személyes gondoskodást nyújtó szociális intézmény vezetője az ellátottakat köteles tájékoztatni az ellátottjogi képviselő által nyújtható segítségadás lehetőségéről, és az ellátottjogi képviselő elérhetőségéről. A vizsgálat megállapította, hogy e kötelezettségnek a vizsgált intézmény eleget tett.
Mindezek alapján elmondható, hogy a látogatásunk alkalmával összességében pozitív tapasztalatokat szereztünk, az ellátás körülményeit, tárgyi és személyi feltételeit megfelelőnek, a szakmai munkát pedig magas színvonalúnak találtuk.

Ajánlás
Az Obtv. 20. § (1) bekezdése alapján felkérem a Jász-Nagykun-Szolnok Megyei Közgyűlés Elnökét, hogy gondoskodjon
- az otthon portaszolgálatának megszervezéséről, vagy olyan ellenőrző, biztonsági rendszer kialakításáról, amely az otthon zavartalan működésének biztosítása mellett alkalmas az ellátottak bejelentés nélküli eltávozásának észlelésére,
- a nővérhívó jelzőcsengők átszerelési lehetőségének tisztázásáról,
- a hiányzó kapaszkodók felszereléséről,
- a látogatók fogadására és a mentálhigiénés ellátás biztosítására alkalmas helyiségek kialakításáról és rendeltetésszerű használatának biztosításáról.

Budapest, 2005. október 4.

Lenkovics Barnabás sk.